યહાં ખુશ્બૂ હૈ ગુજરાત કી.. એક પ્રમોશન ઍડ્.માં અમિતાભ બચ્ચન જ્યારે આ શબ્દો બોલે છે ત્યારે ગુજરાતની એક આગવી ઓળખ નજર સમક્ષ ખડી થઈ જાય છે. દેશમાં એક પ્રગતિશીલ રાજ્ય તરીકે ગુજરાતને જોવામાં આવી રહ્યું છે ત્યારે સ્વચ્છતાની બાબતમાં ગુજરાત તેની પ્રતિષ્ઠાની ચમક ગુમાવી રહ્યું છેે. ગુજરાત સ્વચ્છતાની બાબતમાં શિરમોર રહે તેવી અપેક્ષા એટલા માટે હોય કે મહાત્મા ગાંધીની આ જન્મભૂમિ છે. તેમણે સ્વચ્છતાના સંદેશને એક વિચારના રૃપમાં વિશ્વભરમાં ફેલાવ્યો હતો એટલે જ સ્વચ્છતા મિશનનો આરંભ બાપુના જન્મદિન તા. ર ઑક્ટોબરથી કરવામાં આવ્યો હતો. સ્વચ્છતા સર્વેક્ષણ ર૦૧૮નું રેન્કિંગ જાહેર કરવામાં આવ્યંુ એ ગુજરાત માટે આંખ ખોલનારું છે. ગુજરાત મોડલની આજે દેશભરમાં જ્યારે ખૂબ ચર્ચા છે ત્યારે દેશના કલીન સિટીના રેન્કિંગમાં ગુજરાતનું એક પણ શહેર સ્થાન પામ્યું નથી. આ સ્થિતિ માટે માત્ર તંત્રને જવાબદાર ઠેરવી શકાય નહીં. નાગરિકો પણ એટલા જ જવાબદાર છે. નાગરિક તરીકેની પોતાના વિસ્તાર કે શહેરને સ્વચ્છ રાખવા માટેની જવાબદારીમાં આપણે ઊણા ઊતર્યા છીએ. જ્યાં સુધી નાગરિકોની માનસિકતામાં બદલાવ નહીં આવે ત્યાં સુધી ખુશ્બૂ નહીં, પણ અસ્વચ્છતાની બદબૂ જ આવતી રહેશે.